Diari Oficial de la Generalitat Valenciana


Sumari del DOGV 6953, del 29-01-2013 (2013/673)

RESOLUCIÓ de 16 de gener de 2013, de la Presidència de l'Acadèmia Valenciana de la Llengua, per la qual es publica l'Acord d'11 de gener de 2013, del Ple de l'Acadèmia Valenciana de la Llengua, pel qual es convoquen ajudes al foment de l'ús del valencià en les emissores locals de ràdio, en les publicacions escrites de caràcter local o comarcal, o de temàtica especialitzada, i en les publicacions informatives digitals en valencià.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6953

Data del DOGV
:   29-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/673


Data del document
:   16-01-2013

Organisme emissor
:   Acadèmia Valenciana de la Llengua

Tipus de document
:   Resolució

Correcció d'errades

 Descriptors 

:   * ajuda pública

RESOLUCIÓ de 16 de gener de 2013, de la Presidència de l'Acadèmia Valenciana de la Llengua, per la qual es publica l'Acord d'11 de gener de 2013, del Ple de l'Acadèmia Valenciana de la Llengua, pel qual es convoquen ajudes al foment de l'ús del valencià en les emissores locals de ràdio, en les publicacions escrites de caràcter local o comarcal, o de temàtica especialitzada, i en les publicacions informatives digitals en valencià. [2013/673]
Segons establix l'article 19.c de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua (AVL), ordene la publicació de l'acord següent:
«Acord d'11 de gener de 2013, del Ple de l'Acadèmia Valenciana de la Llengua, pel qual es convoquen ajudes al foment de l'ús del valencià en les emissores locals de ràdio, en les publicacions escrites de caràcter local o comarcal, o de temàtica especialitzada, i en les publicacions informatives digitals en valencià.
Entre les competències que la Llei 7/1998, de 16 de setembre, de Creació de l'Acadèmia Valenciana de la Llengua, atribuïx a esta institució de la Generalitat Valenciana, figura la de «vetlar per l'ús normal del valencià» (art. 7 de la llei). En este sentit, l' Acadèmia Valenciana de la Llengua ha volgut afavorir, des de la seua creació, la presència i la difusió de la nostra llengua en tots els àmbits. En el 2005 l'Acadèmia Valenciana de la Llengua va encetar una línia destinada al «foment del valencià en els mitjans de comunicació». La convocatòria de 2005 es va centrar en les publicacions escrites de caràcter local o comarcal, o de temàtica especialitzada, i l'any 2006 es va ampliar també a l'àmbit de la radiodifusió. En les huit convocatòries realitzades s'ha obtingut una resposta excel·lent, i això ha animat l'Acadèmia Valenciana de la Llengua a mantindre estes ajudes al llarg dels anys. La convocatòria d'enguany amplia els possibles beneficiaris a empreses que editen publicacions informatives digitals en valencià, ja que en la societat actual estes publicacions s'han convertit en una de les principals formes de la comunicació escrita i, de fet, són moltes les que abans s'imprimien en paper i ara s'estan traslladant al suport digital.
Per a poder dur a terme esta iniciativa, els pressuposts de l'Acadèmia Valenciana de la Llengua per al 2013 habiliten una línia de crèdit per un import de 50.000,00 €.
A fi de poder fer efectives estes ajudes, el Ple de l'Acadèmia Valenciana de la Llengua, en la sessió de l'11 de gener de 2013, acorda:
Primer
Convocar un concurs públic per a les ajudes al foment de l'ús del valencià en les emissores de ràdio, en les publicacions escrites de caràcter local o comarcal, o de temàtica especialitzada, i en les publicacions informatives digitals en valencià, i aprovar les bases per les quals es regix esta convocatòria i els models de sol·licitud, que s'inclouen com a annexos I, II, III i IV d'este acord.
Segon
Les ajudes tindran un import global màxim de 50.000,00 €, que es pagaran a càrrec del pressupost de la Generalitat Valenciana de l'any 2013, secció 17, Acadèmia Valenciana de la Llengua, línia Foment de l'ús del valencià en els mitjans de comunicació, codi T5413, del capítol IV, del programa 541.10, codi comptable 6751-2-36-70.
Disposicions finals
Primera
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'este acord.
Segona
Este acord entrarà en vigor l'endemà de la publicació en el Diari Oficial de la Comunitat Valenciana.
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament un recurs de reposició, o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:
a) El recurs de reposició s'ha d'interposar davant del Ple de l'Acadèmia Valenciana de la Llengua en el termini d'un mes comptador des de l'endemà de la publicació d'este acord.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació d'este acord.
València, 16 de gener de 2013.- El president: Ramon Ferrer Navarro.
ANNEX I
Bases per a la concessió d'ajudes al foment de l'ús del valencià en les emissores locals de ràdio, en les publicacions escrites de caràcter local o comarcal, o de temàtica especialitzada, i en les publicacions informatives digitals en valencià
Article 1. Objecte i àmbit
1. L'objecte del present acord és la convocatòria de concurs públic per a la concessió d'ajudes al foment de l'ús del valencià en les emissores locals de ràdio, en les publicacions escrites de caràcter local o comarcal, o de temàtica especialitzada, i en les publicacions informatives digitals en valencià. S'entén per publicació informativa digital, a l'efecte d'esta convocatòria, la que s'edita en suport digital, amb continguts d'informació d'actualitat majoritàriament propis, tractats segons les tècniques periodístiques i actualitzats diàriament, que es difon íntegrament a través d'Internet en un lloc web i amb propòsit de durada indefinida.
2. No són objecte d'esta convocatòria, pel que fa a les publicacions digitals, les que tenen caràcter corporatiu, els butlletins digitals i, en general, totes les que pel seu objectiu o contingut s'adrecen principalment als socis o membres d'un col·lectiu a través d'Internet. Tampoc ho són els blogs digitals ni les publicacions digitals que reproduïxen, principalment, el contingut d'una publicació prèviament existent en suport paper.
3. El règim d'ajudes s'aplicarà tal com es determina en els articles següents.
Article 2. Conceptes susceptibles d'ajuda
Publicacions escrites. Les ajudes es destinaran a abonar els gastos de personal, d'impremta o de distribució de les publicacions de caràcter local o comarcal, o de temàtica especialitzada, escrites totalment o predominantment en valencià.
Emissores locals de ràdio. Les ajudes es destinaran a retribuir el personal tècnic o periodístic que participe en la programació en valencià de l'emissora i els gastos d'emissió que se'n deriven.
Publicacions informatives digitals. Les ajudes es destinaran a retribuir el personal tècnic o periodístic i els gastos de difusió que se'n deriven.
Article 3. Beneficiaris de les ajudes
Podran ser beneficiaris d'estes ajudes les persones físiques o jurídiques que editen en paper publicacions de caràcter local o comarcal, o de temàtica especialitzada, escrites en valencià, o que emeten en valencià per ràdio, d'acord amb les característiques que s'especifiquen en la present convocatòria.
En el cas de les publicacions informatives digitals en valencià, podran ser beneficiaris les empreses privades que tenen com a activitat única, o entre altres, l'edició de publicacions informatives digitals, reconeguda en el seu objecte social i, si es tracta d'una persona física, l'establida en el document d'alta en l'impost d'activitats econòmiques.
Article 4. Requisits
Per a poder ser beneficiaris d'estes ajudes, cal tindre els requisits següents:
Per a les publicacions escrites
1. Respectar la normativa lingüística oficial.
2. Estar inscrites en el depòsit legal.
3. Tindre una extensió mínima de 12 pàgines.
4. Editar en paper almenys un mínim de 100 exemplars.
5. Estar publicades en valencià en un 50% de les pàgines com a mínim.
6. Tindre una periodicitat mínima trimestral, i s'entén per tal l'edició de tres números a l'any com a mínim. A este efecte, cal que cada número estiga singularitzat i es publique independentment. Es considerarà que la data que apareix en la portada de cada número és la data real en què s'ha publicat.
7. Ser publicacions d'àmbit local o comarcal, o de temàtica especialitzada.
Per a les emissores de ràdio
1. Respectar la normativa lingüística oficial.
2. Estar en possessió de la concessió administrativa per a la gestió del servici públic de radiodifusió sonora en ones mètriques en modulació de freqüència.
3. Ser una emissora local de qualsevol municipi de la Comunitat Valenciana.
4. Emetre almenys la mitat de la programació en valencià.
Per a les publicacions informatives digitals
1. Respectar la normativa lingüística oficial.
2. Tindre la residència fiscal en el territori de la Comunitat Valenciana.
3. Estar publicat en valencià un 100% del contingut .
Article 5. Presentació de sol·licituds i termini
1. Les sol·licituds per a obtindre les ajudes que regula la present convocatòria s'han de dirigir a l'Acadèmia Valenciana de la Llengua i s'han de presentar en el model normalitzat (que figura en els annexos II, III i IV) en el registre de l'Acadèmia, ubicat en el monestir de Sant Miquel dels Reis, avinguda de la Constitució, número 284 (CP 46214), de València, o s'han de tramitar per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
2. Les sol·licituds han d'anar acompanyades dels documents que s'indiquen a continuació:
2.1. Publicacions:
a) El primer i l'últim número de la publicació editat l'any 2012 (llevat que siga una publicació de nova creació o que haja sigut subvencionada per l'AVL en el 2012).
b) Les factures acreditatives dels gastos d'impressió o distribució de les publicacions de l'any 2012, on conste el nombre d'exemplars (llevat que siga una publicació de nova creació o que haja sigut subvencionada per l'AVL en el 2012).
c) La memòria econòmica on figuren els gastos de la publicació i els ingressos que s'hi preveuen. Cal especificar, si n'hi ha, les ajudes d'altres institucions públiques. L'import de la subvenció no pot ser, en cap cas, una quantitat que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada (art. 19.3 de Llei General de Subvencions).
d) Una còpia del CIF.
2.2. Per a les emissores de ràdio:
a) Un certificat de la direcció de l'emissora amb la graella de programació setmanal en la qual s'especifiquen les hores d'emissió total i les hores d'emissió en valencià.
b) Un CD que continga una selecció dels programes emesos.
c) La memòria econòmica on figuren els gastos d'emissió i els ingressos que s'hi preveuen. Cal especificar, si n'hi ha, les ajudes d'altres institucions públiques. L'import de la subvenció no pot ser, en cap cas, una quantitat que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada (art. 19.3 de Llei General de Subvencions).
d) Una còpia del CIF.
2.3. Per a les publicacions informatives digitals:
a) L'adreça web de la publicació.
b) Un CD que continga un document PDF amb les portades de la publicació dels dies 1 i 15 de cada mes, dels sis mesos anteriors a la finalització del termini de presentació de sol·licituds.
c) La memòria econòmica on figuren els gastos de la publicació i els ingressos que s'hi preveuen. Cal especificar, si n'hi ha, les ajudes d'altres institucions públiques. L'import de la subvenció no pot ser, en cap cas, una quantitat que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada (art. 19.3 de la Llei General de Subvencions).
d) Document que justifique el registre del domini.
e) L'alta en l'impost d'activitats econòmiques.
f) Una còpia del CIF.
g) Una còpia compulsada de la documentació que acredite la personalitat jurídica de l'empresa, inscrita en el registre corresponent.
Si es tracta de publicacions informatives digitals de nova creació, estaran exemptes d'acreditar, en el moment de la sol·licitud, els documents exigits en els apartats a, b, d, e i f anteriors.
3. El fet d'acollir-se a la present convocatòria comporta que el sol·licitant autoritza l'Acadèmia Valenciana de la Llengua per a obtindre, directament de l'administració corresponent, l'acreditació del compliment de les seues obligacions tributàries i amb la Seguretat Social.
4. Les sol·licituds s'han de presentar en el termini de 30 dies naturals, comptadors a partir de l'endemà de la publicació d'esta convocatòria.
Article 6. Criteris d'avaluació de les sol·licituds i justificació d'estos criteris
Per a les publicacions
a) L'ús del valencià. Es tindrà en compte tant el percentatge d'ús del valencià com el nombre de pàgines.
b) Impacte. Es valorarà tant la periodicitat com el nombre d'exemplars editats.
Per a les emissores de ràdio
a) L'ús del valencià. Es tindrà en compte tant el percentatge d'ús del valencià com el nombre d'hores d'emissió.
b) Impacte. Es valorarà la població de l'àmbit territorial de l'emissora i les franges horàries que ocupe la programació en valencià.
Per a les publicacions informatives digitals
a) Interés lingüístic, cultural i social de la publicació.
b) Grau de pluralitat temàtica i nombre de seccions informatives.
Article 7. Resolució de la concessió d'ajudes
1. L'Acadèmia Valenciana de la Llengua pot demanar al sol·licitant l'aportació addicional d'altres documents o dades complementàries que considere necessaris per a resoldre sobre la sol·licitud presentada.
2. Les ajudes es concediran per acord de la Junta de Govern, a proposta del Comité Avaluador format per les persones següents:
President: Joan Alfons Gil Albors, vocal de la Secció de Foment de l'Ús del Valencià.
Secretari: Ernest González Fabra, cap de Gestió Administrativa
Vocals:
Joan Manuel Asensi Doménech, cap de Premsa.
Maria Soledat González Felip, vocal de la Secció de Gramàtica.
Miquel Navarro Sorní, vocal de la Comissió Tècnica de Publicacions.
Joan Enric Tamarit Llop, cap de Gestió Econòmica.
Alfons Vila Moreno, vocal de la Secció de Documentació Lingüística i Literària.
3. L'import màxim de l'ajuda econòmica no pot ser superior a 2.000,00 € per beneficiari en cadascuna de les modalitats.
4. La Junta de Govern, a proposta del comité avaluador, pot declarar deserta, totalment o parcialment, l'adjudicació de les ajudes convocades, i es reserva la facultat d'interpretar el contingut d'esta convocatòria a l'efecte de l'adjudicació d'ajudes.
5. L'acord de concessió de les ajudes es dictarà i notificarà en el termini de tres mesos comptadors a partir de l'endemà de la publicació en el Diari Oficial de la Comunitat Valenciana de la resolució de la Presidència de l'Acadèmia Valenciana de la Llengua, per la qual es convoquen estes ajudes. Vençut este termini, sense que s'haja dictat i notificat una resolució expressa, els interessats podran considerar desestimades les seues pretensions per silenci administratiu.
6. L'acord d'adjudicació serà notificat sense perjuí, si és el cas, de la publicació en el Diari Oficial de la Comunitat Valenciana.
7. Per a poder efectuar els pagaments a què tinguen dret, els beneficiaris hauran d'aportar la fitxa de manteniment de tercers, llevat que l'hagen aportada anteriorment. Si no l'han aportada, l'hauran de sol·licitar al Departament de Gestió Econòmica de l'Acadèmia Valenciana de la Llengua.
Article 8. Control de les accions
L'Acadèmia Valenciana de la Llengua podrà comprovar en qualsevol moment les dades que declaren els sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que siguen procedents.
Article 9. Justificació i liquidació de les ajudes concedides
Els beneficiaris de les ajudes han de presentar abans del 5 de desembre de 2013 la documentació següent:
Per a les publicacions
- Un exemplar de tots els números editats al llarg de l'any fins al mes de novembre.
- Les factures que justifiquen els gastos de personal, d'impressió o distribució, per un import superior al de l'ajuda concedida. Les factures han de ser originals o fotocòpies compulsades pel registre d'entrada on s'ha presentat la sol·licitud.
Per a les emissores de ràdio
- Un certificat de la Direcció de l'emissora amb la graella de programació setmanal en la qual s'especifiquen les hores d'emissió total i les hores d'emissió en valencià.
- Una fotocòpia compulsada de les nòmines del personal tècnic o periodístic que participe en la programació en valencià de l'emissora, o de les factures que justifiquen els gastos d'emissió per un import superior al de l'ajuda concedida. Les factures han de ser originals o fotocòpies compulsades pel registre d'entrada on s'ha presentat la sol·licitud.
- Un CD que continga una selecció dels programes emesos en valencià al llarg de 2013, amb una duració de cinc hores.
Per a les publicacions informatives digitals:
- Una fotocòpia compulsada de les nòmines del personal tècnic o periodístic que participe en la programació de la publicació, o de les factures que justifiquen els gastos de difusió per un import superior al de l'ajuda concedida. Les factures han de ser originals o fotocòpies compulsades pel registre d'entrada on s'ha presentat la sol·licitud.
- Un CD que continga un document PDF amb les portades de la publicació dels dies 1 i 15 de cada mes, així com de la pàgina on conste la col·laboració de l'Acadèmia Valenciana de la Llengua.
Si abans del 5 de desembre de 2013 no ha sigut aportada la documentació indicada en el punt anterior, s'entendrà que el beneficiari renuncia a la subvenció concedida.
Article 10. Obligacions del beneficiari
1. L'alteració d'alguna de les característiques del projecte aprovat, com ara l'incompliment de les condicions i els terminis establits en la convocatòria, la falta de justificació dels gastos efectivament realitzats i la concessió d'altres ajudes públiques per a la mateixa finalitat amb posterioritat a la presentació de la sol·licitud, pot donar lloc a la minoració de la subvenció concedida.
2. L'incompliment, per part del beneficiari, de qualsevol dels requisits, les condicions i altres circumstàncies que van donar lloc a l'atorgament de la subvenció, o la falta de justificació corresponent, donarà lloc a la incoació, per part de l'òrgan competent per a la concessió de les ajudes, de l'expedient corresponent, que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
3. Els beneficiaris d'estes ajudes han de fer constar, de manera explícita, l'ajuda de l'Acadèmia Valenciana de la Llengua en els crèdits de la publicació i en les emissions radiofòniques. En el cas de les publicacions, tant escrites com digitals, serà obligatòria la inclusió del logotip de la institució des del moment que es reba la notificació de la concessió de l'ajuda. El model de logotip que caldrà utilitzar serà el que hi ha en la pàgina web de l'Acadèmia Valenciana de la Llengua, , apartat «Documents multimèdia».
4. Les publicacions informatives digitals de nova creació hauran de ser accessibles en el termini màxim d'un mes natural des que es reba la notificació de la concessió de l'ajuda.